Kvinnurnar hjá okkum byrjaði kappingarárið við málveitslu, tá B71 var á vitjan í Gundadali Hetta var fyrsti dysturin hjá B71 í fremstu kvinnudeildini síðani 2001, so talan var í nógvar mátar um ein søguligan dyst. Vit í B36 gleðast um, at eitt felag er komið aftrat í kvinnudeildina, og vit vóna sjálvandi, at fleiri lið leggjast aftrat komandi árini, so vit aftur fáa meira fokus á føroyskan kvinnufótbólt við einari tættari og spennandi kapping. Okkara kvinnur vísti tó einki gestublídni í Gundadali, tí eftir bert fáum minuttum hevði Sarita Maria Mittfoss lagt B36 á odda 1-0. Talan gjørdist ongatíð um nakran spennandi dyst, tí munurin á liðnum var ov stórur, og tá Jóhan Petur Michelsen floytaði fyri seinastuferð var støðan ikki minni enn 19-0 til okkara kvinnur. Bjarta M. Helmsdal og Armgarð undir Leitinum spældi teirra fyrsta dyst fyri 1. deild kvinnur hjá B36. Hóast úrslitið, so vísti ungu B71 kvinnurnar góðan hugburð og kempaðu væl gjøgnum allan dystin. Vit gleðast um, at tær eru við aftur í fremstu deildini og ynskja teimum góða eydnu við kappingarárinum.